b'\n_START_ARTICLE_\nViron ilmavoimat\n_START_PARAGRAPH_\nViron ilmavoimat (Eesti \xc3\x95huv\xc3\xa4gi) on Viron puolustusvoimien yksi puolustushaara, joka perustettiin uudelleen 16. joulukuuta 1991. Nykyiseen muotoonsa se organisoitiin 13. huhtikuuta 1994 ottamaan hoitoonsa neuvostoaikaisia tutkia ja ilmatorjuntatykkej\xc3\xa4. 15. toukokuuta 1997 avattiin Viron ensimm\xc3\xa4inen sotilaslentoasema._NEWLINE_Virolla ei ole ilmavoimissaan tunnistamiseen tai torjuntaan kykenevi\xc3\xa4 lentokoneita. Ilmavalvonnasta ja tunnistamisesta vastaavat Nato-liittolaiset parven vahvuisella yksik\xc3\xb6ll\xc3\xa4 (nelj\xc3\xa4 torjuntah\xc3\xa4vitt\xc3\xa4j\xc3\xa4\xc3\xa4) Liettuasta.\n_START_SECTION_\nHistoriaa\n_START_PARAGRAPH_\nViron ilmavoimat perustettiin 21. marraskuuta 1918. Pioneeripataljoonan ilmailukomppania alkoi perustaa maa- ja vesilentokentti\xc3\xa4 Tallinnan seudulle. Tammikuussa 1919 saivat virolaiset kaapatuksi neuvostojoukoilta ensimm\xc3\xa4isen lentokoneen, Farman HF-30:n. Virolaisten vallattua maa-alaa takaisin helmikuussa 1919 siirrettiin lentokoneet tukemaan Latviaa._NEWLINE_Viron ja neuvosto-Ven\xc3\xa4j\xc3\xa4n 2. helmikuuta 1920 solmimasta Tarton rauhansopimuksesta alkaen Viro kotiutti armeijaansa. Ilmavoimat kuitenkin uudelleenorganisoitiin lentorykmentiksi, jolla oli maalentolaivue, vesilentoalaivue, lentokoulu ja korjaamot. Lis\xc3\xa4\xc3\xa4 maalentotukikohtia ja vesilentoasemia rakennettiin._NEWLINE_Jotkut lentorykmentin lent\xc3\xa4jist\xc3\xa4 osallistuivat kommunistien vallankaappausyritykseen Virossa 1. joulukuuta 1924, mutta yritys kukistettiin muutamissa tunneissa. Vuodesta 1925 alkaen alettiin ensimm\xc3\xa4isen maailmansodan aikaisia lentokoneita ajanmukaistaa ja 1928 lentorykmentist\xc3\xa4 kasvoi Viron ilmavoimat, kun samaan kokonaisuuteen liitettiin ilmatorjuntatykist\xc3\xb6. 1930-luvulla sill\xc3\xa4 oli 130 lentokonetta, jotka olivat Espanjan sis\xc3\xa4llissodan vauhdittaman kehityksen vuoksi jo vuonna 1940 vanhentuneita tyyppej\xc3\xa4. 1930-luvun lopulla Viron tarkoituksena oli hankkia Spitfireja ja Westland Lysandereita, mutta Yhdistyneen kuningaskunnan liittyminen toiseen maailmansotaan Puolalle antamansa turvallisuustakuun vuoksi esti kaupat, koska koneet meniv\xc3\xa4t vientikieltoon. Kes\xc3\xa4ll\xc3\xa4 1940 Viron ilmavoimat liitettiin Neuvostoliiton ilmavoimiin 22. armeijakunnan laivueeksi. Kun kes\xc3\xa4kuussa 1941 puna-armeija alkoi Saksan pohjoisen armeijaryhm\xc3\xa4n hy\xc3\xb6kk\xc3\xa4yksen vuoksi vet\xc3\xa4yty\xc3\xa4 Viron sosialistisesta neuvostotasavallasta, osa Viron ilmavoimiin kuuluneista ei seurannut mukana, vaan ryhtyi taistelemaan saksalaisten tukena per\xc3\xa4\xc3\xa4ntyvi\xc3\xa4 neuvostojoukkoja vastaan._NEWLINE_12. helmikuuta 1942 ryhm\xc3\xa4 virolaisia vapaaehtoisia muodosti Sonderstaffel Buschmannin, joka suoritti 40\xe2\x80\x9350 lentokoneen voimin merivalvontaa. Joukon henkil\xc3\xb6m\xc3\xa4\xc3\xa4r\xc3\xa4 kasvoi 200:aan._NEWLINE_Vasta 1. huhtikuuta 1943 yksikk\xc3\xb6 organisoitiin uudelleen 127. tiedustelulentoryhm\xc3\xa4ksi (Aufkl\xc3\xa4rungsgruppe 127:ksi) ja pysyv\xc3\xa4ksi osaksi Luftwaffen 1. ilma-armeijaa. T\xc3\xa4m\xc3\xa4 vaihe p\xc3\xa4\xc3\xa4ttyi, kun neuvostojoukot valtasivat Viron syyskyyssa 1944 saksalaisten sek\xc3\xa4 virolaisten ja alankomaalaisten Waffen-SS:n vapaaehtoisten vet\xc3\xa4ytyess\xc3\xa4.\n_START_SECTION_\nNykytila\n_START_PARAGRAPH_\nNatoon kuuluvan Viron ilmavoimilla on yksi Aero L-39 Albatros -koulukone, nelj\xc3\xa4 Robinson R44 -helikopteria ja kaksi Antonov An-2T -kuljetuskonetta. Lis\xc3\xa4ksi sen k\xc3\xa4ytt\xc3\xb6\xc3\xb6n on tulossa kaksi PZL M28 Skytruck -konetta, jotka korvaavat An-2:t._NEWLINE_Viron ilmavoimien vastuulle kuuluu lis\xc3\xa4ksi Baltian ilmavalvonta, jossa ilmapuolustuksen toteuttavat ovat Naton Baltic Air Policy -ohjelmaan kuuluvat nelj\xc3\xa4 valvontalentoja suorittavaa torjuntah\xc3\xa4vitt\xc3\xa4j\xc3\xa4\xc3\xa4 (p\xc3\xa4\xc3\xa4osin F-16-h\xc3\xa4vitt\xc3\xa4ji\xc3\xa4). Koneet ja valvontalentoja suorittavat maat vaihtuvat kerran nelj\xc3\xa4ss\xc3\xa4 kuukaudessa. Toisin sanoen Virolla ei ole lainkaan taistelulentokoneita, vaan sen ilmapuolustus lep\xc3\xa4\xc3\xa4 ilmatorjuntaohjusten ja -tykkien sek\xc3\xa4 Nato-liittolaisten varassa.'